Kroeg gesluit waar ses sterf ná trapreling meegeeDie voorval het by Osi’s Place plaasgevind. Foto: Facebook Die Wes-Kaapse Drankowerheid het tydelik ŉ sjebien in Khayelitsha gesluit nadat ses vroue tydens ŉ stormloop op die trappe gesterf het. Nog twee vroue het daarna in ŉ motorongeluk gesterf op pad na die hospitaal. Alan winde, LUR vir ekonomiese geleenthede, het gesê inspekteurs van die drankowerheid het Sondagoggend vroeg Osi’s Place in Makhaza besoek. “Die drankowerheid het die instelling tydelik gesluit.” Volgens hom sal die drankowerheid toepaslike stappe doen sodra ŉ verslag deur die polisie uitgereik is, insluitend om die sjebien se dranklisensie terug te trek, indien nodig. Winde het gesê die provinsiale regering sal ook gerugte ondersoek dat van die persone in die kroeg minderjarig was. “Ons is uiters besorg hieroor en sal dit kragtens die Drankwet ondersoek.” Maroela Media het vroeër berig ses vroue is dood nadat ŉ trapreling meegegee het. Twee beseerdes het gesterf op pad na die hospitaal toe hulle in ŉ motorongeluk betrokke was. Volgens die polisie was al die vroue tussen 15 en 23 jaar oud. Die polisie doen ŉ geregtelike doodsondersoek om te bepaal of enigiemand verantwoordelik gehou kan word vir die ineenstorting. Die polisie ondersoek ook ŉ saak van strafbare manslag ná die ongeluk.